Yemma-s n ugellid d tamcumt, tettcemmit di tgeldunt, teqqar-as i ugellid: «Anwi i yeẓran acu n txazabit ara k-id-tt-heggi tmattart-agi i d d-tewwiḍ xas ur thedder ara tezmer meqqar ad d-tecmumeḥ lukan yiwet n tikkelt kan! Win ur nettaḍṣa, ur nettecmumuḥ d yir lfal». Agellid yugi ad yamen, maca yemma-s tezga tettɛawad-as, terna tesnulfuy-d ayen ur nelli, armi d asmi yeqbel ad ineɣ tameṭṭut-is. Ceɛlen aqejmur deg umraḥ n lberj, ssaɣen times d tameqqrant i wakken ad sserɣen tagellidt d tamudurt, agellid yettwali-d kan si ṭṭaq, allen-is d tiregwa seg imeṭṭi, acku iḥemmel-itt. Cudden-tt ɣer tgejdit, ceɛlen times, imiren kan wḍen sebɛa n iseggasen ɣef teqriḥt-nni i d-yeɣlin fell-as, cwiṭ kan ḍallent-d tnac n tgerfiwin ferfren-t-d ɣer tgeldunt, akken kan nnulen aqejmur-nni, uɣalen-d d tnac n watmaten-is, sensen times iceɛlen, fsin-as acudu i wetma-tsen, sellmen yuk fell-as ḥencen-tt-id yuk ɣur-sen. Taqcict twala ulac d acu ara taggad, tehder-d, teḥka-as yuk i ugellid ayen yellan.